Document ID: /roh_data/filtered/fineweb-2-filterrobots_roh.jsonl.gz/17111

Lavurs
Picturs e picturas da vaider han ina professiun artisana e creativa. Els realiseschan vitraglia e vitrificaziuns d’art tradiziunalas e modernas. Tranter auter concepeschan e creeschan els era fanestras da baselgias. Tut tenor l’atelier nua ch’els èn emploiads variescha il focus da lur lavurs.
Picturs da vaider transfurman lur ideas ed ils giavischs da la clientella en in product esteticamain attractiv. Els sviluppeschan plans da colurs ed ideas da creaziun ch’els visualiseschan cun agid da skizzas e dissegns tecnics. Avant ch’els entschaivan cun la lavur effectiva discurran els cun la clientella davart ils dissegns. Sper las atgnas ideas da creaziun vegnan era realisadas skizzas dad artists. Qua è la lavur manuala precisa pli impurtanta ch’il flair creativ.
Per picturar sin vaider, l'uschenumnada vitraglia, lavuran picturs da vaider cun tecnicas tradiziunalas sco la pictura cun plumin, la cuvrida d’argient mellen, la cuvrida d’emagl u la serigrafia. Tar la pictura cun plumin vegn la colur brischada en il vaider. Per fixar durablamain la stresa da colur vegn il vaider brischà en il furn da crappa.
Per la vitrificaziun da plum vegnan cumbinads vaiders da colur en in maletg. Per colliar la singula tocca da vaider utiliseschan picturs da vaider pertgas da plum ch’èn colliadas cun agid da zin per lutegiar. Pli e pli vegnan er applitgadas novas tecnicas da la fabricaziun da vitrificaziuns d’art sco p.ex. luentar, dissegnar las parts e surcollar il vaider. In atelier sa spezialisescha mintgamai en tschertas tecnicas.
Picturs da vaider èn era responsabels per la tgira, la conservaziun e la restauraziun da vitraglia istorica. En collavuraziun cun la tgira da monuments procuran els per il mantegniment da bains culturals custaivels. Els documenteschan lur lavurs per che la posteritad po suandar ellas.
Ils picturs da vaider resguardan las prescripziuns davart la segirezza da la lavur e la protecziun da la sanadad e da l’ambient. Els suondan en spezial las directivas davart l’utilisaziun d'acid idrofluroic, da plum e da colurs da vitraglia che cuntegnan plum.
Scolaziun
Basa legala
Ordinaziun federala 28-8-2009
Durada
4 onns
Furmaziun en la pratica
En in atelier da vitraglia
Furmaziun en scola
Mintga 2 emnas 2 dis a la scola professiunala a Berna
Roms professiunals
- creaziun
- elavuraziun dal vaider
- mantegniment, conservaziun e restauraziun
- segirezza da la lavur, protecziun da la sanadad e da l’ambient
Curs ordaifer il manaschi
Emprender ed exercitar la basa professiunala en la pratica
Maturitad professiunala
Fitg bunas prestaziuns da scola permettan da frequentar la scola da maturitad professiunala durant la furmaziun da basa.
Scola privata
L'Ecole de Vitrail et de Création a Monthey/VS porscha ina furmaziun da 3 onns en in atelier da vitraglia cun in agen diplom.
Diplom
Attestat federal da qualificaziun "pictur / pictura da vaider AFQ"
Premissas
Furmaziun preliminara
- scola populara terminada
Pretensiuns
- dun da designar
- imaginaziun spaziala
- inschign manual
- sentiment per furmas e colurs
- creativitad
- moda da lavur exacta
- nagins disturbis da la vesida da colurs
Furmaziun supplementara
Curs
purschidas da las scolas d’art applitgà
Scola spezialisada superiura (SSS)
curs da furmaziun en secturs parentads, p.ex. realisatur dipl. SSS design da products
Scola auta spezialisada (SAS)
direcziuns da studi en secturs parentads, p.ex. Bachelor of Arts (SAS) en conversaziun resp. Master of Arts (SAS) en conservaziun / restauraziun
A l’exteriur
scolas spezialisadas sin vitraglia en Germania, Frantscha e l'Austria porschan furmaziuns supplementaras.
Cundiziuns da lavur
Cun experientscha professiunala da plirs onns han picturs da vaider bunas cundiziuns per fundar in agen atelier da vitraglia. Tras in vast champ d'activitad e gronda mobilitad quai che pertutga il lieu da lavur s'augmentan las schanzas d'avair success.
Suenter ina furmaziun supplementara adequata pon picturs da vaider era lavurar sco scolasts en scolas professiunalas u sco manaders da curs.
La purschida da plazzas d’emprendissadi è pitschna. En Svizra porschan var 20 ateliers da vitraglia plazzas d’emprendissadi.